#JongStemme: 'Ek is 23 en 'n Christen' | Maroela Media
Dirk Meijer. Foto: Verskaf.
Deur Dirk Meijer
Nie lank terug nie het daar in die media 'n artikel verskyn met die titel "Ek is 24 en nie 'n Christen nie". Nog 'n reeks soortgelyke skrywes uit die penne van jong Afrikaners het die media gebombardeer, en elkeen blaas selfgerigte godsdiens op sy eie manier aan. Dit is niks vreemds in ons wêreld dat my stem die belangrikste is en ek eerder gehoor wil word as om te luister nie. So skep elkeen maar sy "eie waarheid".
Die artikel van die 24-jarige het my egter met groot hartseer gevul. Simpatie tot op 'n punt, maar grotendeels hartseer. Hy is moeg vir die kerk met al sy voorwaardes. "So, ek is nie meer 'n Christen nie" sê hy, "ek is wel in 'n aktiewe liefdesverhouding met God".
Die naam Christen het vir baie 'n skeldnaam geword. Vir sommige met goeie rede – weens 'n klomp sogenaamde "naam-Christene" vir wie die woord Christen net 'n inhoudlose titel geword het. Daarom gooi heelwat mense, soos die 24-jarige, eerder die titel weg. Tegelykertyd word die baba saam met die badwater uitgegooi. Die kerk en enigiets wat Christene in lyn met God se Woord sê, word eenkant toe geskuif. Die eindresultaat is drasties: jou eie idees oor God kry voorrang bo die stem van God self.
Maar, ek is ook (amper) 24, en ek is ook in 'n aktiewe liefdesverhouding met God. Én ek is 'n Christen. Saam met my gelowige broers en susters in Antiochië, wat omtrent 2 000 jaar gelede vir die eerste keer Christene genoem is (Hand. 11:26), is die naam Christen vir my 'n eretitel. Christen is nie net 'n naam nie, dit is my identiteit. Dit beteken ek is een met Christus, en daarom wil ek Hom navolg in alles wat Hy van my vra.
Uit myself sou ek nie 'n Christen gewees het nie. Ek roem veel eerder in God wat my deur sy onvoorwaardelike liefde nuut gemaak het. Maar nou lei Hy my ook deur sy Gees om ook vir Hom lief te wees. Dit is wat Christen-wees inhou: nie om God se liefde te verdraai om heeltyd maar my eie kop te volg nie, maar om Christus te volg in al sy spore. So sê Jesus tog Self vir sy volgelinge: "As iemand agter My aan wil kom, moet hy homself verloën en sy kruis elke dag opneem en My volg." (Luk. 9:23).
Om jouself te verloën, is nie iets wat sommerso vanself gebeur nie, veral nie in ons egosentriese kultuur nie. As Christen wil ek egter gekenmerk word aan selfverloëning. Daarom skuif ek eerder my eie idees eenkant om biddend na God se wil te soek. Voordat my mond oopgaan, wil ek hê my ore moet oop wees. Ek wil luister na wat God sê en kerk wees soos wat Hy dit wil hê. Ek wil hard stry teen sonde omdat God sonde haat. Ek wil my naaste in waarheid liefhê en ek wil Christus se Naam bely in 'n wêreld wat dit so nodig het. Ek wil God aanbid soos wat Hy aanbid wil word.
Ek is maar 23 jaar oud in 'n wêreld waar ek gekonfronteer word met elke persoon se "eie waarheid", maar met 'n hart vol blydskap mag en wil ek as Christen voor die enigste Waarheid buig.
Dirk Meijer kom van Pretoria af en studeer tans Teologie aan die NWU. Hy beywer hom vir die opbou en uitbou van die Gereformeerde leer en lewe.
Jy is reg hierdie blydskap wat alle verstand te bowe gaan is die enigste antwoord tot 'n vervulde lewe en kan net deur die Gees binne in jou verwek word. Dis soos suurdeeg. Werk stadig maar seker. Hoe gelukkig is jy om dit so op 'n jong ouderdom te ontdek. Die teksvers by my belydenisaflegging was – Laat Hy meer word en ek minder.
Dirk, dit was nou lekker om jou stuk te lees. So saam met die oggend de koffie het jy sommer my hart ook warm gemaak. Ek stem 100% saam met jou, wat ander mense wat hulself Christene doen kan nie bepaal hoe ek myself definieer nie.
Wat n wonderlikke artikel! Dit is so waar, baie mense wil hê die Bybel en Christenskap moet by hulle aanpas en nie anders om nie. Ek dink hierdie 24-jarige is n goeie voorbeeld hoe ons as Christene moet optree en wees. Dit is n eretitel waarop ons moet trots wees.
Dankie vir jou getuienis. Dankie vir Jesus se liefde. Dankie vir God se genade. Nou kan die heilige gees, wat in ons woon, die werk wat jy met dié leesstuk begin het, verder neem.
Dirk mag jy geseëd wees in jou studies. Mag Messias ook jou oë oopmaak ten opsigte van die strydighede met Sy Woorde teenoor die van die kerklike doktrine wat jy leer. Baie goeie dinge is op universiteit te leer maar onthou God se Woord staan steeds bo mense se woorde. VB. Joh14:15 "As julle My liefhet, bewaar my gebooie." (53 vertaling) die 83 vertaling praat van "opdragte" Gaan ondersoek wat meer korrek is. Onthou dan die Gebooie wat Hy ons gegee het (Exodus 20) waarvan ons hedendaagse samelweing veral die 4de gebod verdraai soos dit ons pas en "bewaar" ons… Lees meer »